CELEX: 32022D0338
Language: fi
Date: 2022-02-28 00:00:00
Title: Neuvoston päätös (YUTP) 2022/338, annettu 28 päivänä helmikuuta 2022, Euroopan rauhanrahastosta rahoitettavasta avustustoimenpiteestä, jolla toimitetaan Ukrainan asevoimille tappavan voiman aikaansaamiseen suunniteltuja puolustustarvikkeita ja alustoja

28.2.2022   
               
               
                  FI
               
               
                  Euroopan unionin virallinen lehti
               
               
                  L 60/1
               
            
         NEUVOSTON PÄÄTÖS (YUTP) 2022/338,
         annettu 28 päivänä helmikuuta 2022,
         Euroopan rauhanrahastosta rahoitettavasta avustustoimenpiteestä, jolla toimitetaan Ukrainan asevoimille tappavan voiman aikaansaamiseen suunniteltuja puolustustarvikkeita ja alustoja
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Päätöksen (YUTP) 2021/509 (1) mukaisesti perustettiin Euroopan rauhanrahasto, jäljempänä ’rauhanrahasto’, jonka avulla unionin jäsenvaltiot rahoittavat unionin yhteisen ulko- ja turvallisuuspolitiikan (YUTP) alalla toteuttamia toimia rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan mukaisesti. Erityisesti päätöksen (YUTP) 2021/509 1 artiklan 2 kohdan b alakohdan i alakohdan mukaisesti rauhanrahasto voi rahoittaa toimia, joilla lujitetaan kolmansien valtioiden sekä alueellisten ja kansainvälisten järjestöjen sotilaallisiin ja puolustusasioihin liittyviä valmiuksia.
                  
               
                     (2)
                  
                  
                     Vuoropuhelun ja yhteistyön syventäminen ulko- ja turvallisuuspolitiikan alalla on yksi Euroopan unionin ja sen jäsenvaltioiden sekä Ukrainan välisen assosiaatiosopimuksen (2) tavoitteista. Yhteistyön tehostaminen yhteisen turvallisuus- ja puolustuspolitiikan (YTPP) alalla ja Ukrainan lähentyminen EU:n yhteiseen ulko- ja turvallisuuspolitiikkaan oli yksi vuoden 2020 EU–Ukraina-huippukokouksen tuloksista, joka vahvistettiin myös vuoden 2021 EU–Ukraina-huippukokouksessa.
                  
               
                     (3)
                  
                  
                     Ukrainan asevoimat ovat osapuolena seitsemän vuotta kestäneessä konfliktissa, joka aiheuttaa jatkuvasti sotilaiden ja siviilien haavoittumisia ja kuolemia. Konflikti kärjistyi dramaattisesti helmikuussa 2022, kun Venäjän federaation asevoimat hyökkäsi Ukrainaan ilman edeltävää provokaatiota.
                  
               
                     (4)
                  
                  
                     Unionin jäsenvaltiot ovat avustaneet Ukrainan asevoimia, koska tilanne on heikentynyt vuoden 2022 alusta lähtien. Tälle avustukselle olisi voitava myöntää rahoitusta rauhanrahastosta.
                  
               
                     (5)
                  
                  
                     Ukrainan hallitus esitti 25 päivänä helmikuuta 2022 unionille kiireellisen avunpyynnön puolustustarvikkeiden toimittamiseksi.
                  
               
                     (6)
                  
                  
                     Avustustoimenpiteet toteutetaan ottaen huomioon päätöksessä (YUTP) 2021/509 vahvistetut periaatteet ja vaatimukset ja erityisesti noudattaen neuvoston yhteistä kantaa 2008/944/YUTP (3) sekä rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti.
                  
               
                     (7)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti ihmisoikeuksia koskevan kansainvälisen oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan Ukrainaa, jäljempänä ’tuensaaja’, hyödyttävä avustustoimenpide, joka rahoitetaan Euroopan rauhanrahastosta, jäljempänä ’rahasto’.
            
            
               2.   Avustustoimenpiteen tavoitteena on edistää Ukrainan asevoimien suorituskykyjen ja resilienssin vahvistamista, jotta nämä voivat puolustaa Ukrainan alueellista koskemattomuutta ja suvereniteettia sekä suojella siviiliväestöä meneillään olevalta sotilaalliselta hyökkäykseltä.
            
            
               3.   Edellä 2 kohdassa asetetun tavoitteen saavuttamiseksi avustustoimenpiteellä rahoitetaan tappavan voiman aikaansaamiseen suunniteltujen puolustustarvikkeiden ja alustojen toimittamista Ukrainan asevoimille.
            
            
               4.   Avustustoimenpiteen kesto on 24 kuukautta tämän päätöksen hyväksymisestä.
            
         
         
            2 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on 450 000 000 euroa.
            
            
               2.   Kaikkia menoja hallinnoidaan rahastosta rahoitettavien tulojen ja menojen täytäntöönpanosta annettujen sääntöjen mukaisesti.
            
            
               3.   Päätöksen (YUTP) 2021/509 29 artiklan 5 kohdan mukaisesti avustustoimenpiteiden hallinnoija voi pyytää rahoitusosuuksia enintään 450 000 000 euroon saakka tämän päätöksen hyväksymisen jälkeen. Avustustoimenpiteiden hallinnoijan pyytämiä rahoitusosuuksia saa käyttää ainoastaan menojen maksamiseen niissä rajoissa, jotka päätöksen (YUTP) 2021/509 nojalla perustettu komitea on hyväksynyt tätä avustustoimenpidettä koskevassa vuoden 2022 lisätalousarviossa.
            
            
               4.   Avustustoimenpiteen täytäntöönpanoon liittyvät kustannukset ovat avustuskelpoisia 1 päivästä tammikuuta 2022 neuvoston myöhemmin määrittämään ajankohtaan saakka.
            
         
         
            3 artikla
            Järjestelyt tuensaajan kanssa
            
               1.   Korkea edustaja toteuttaa tuensaajan kanssa tarvittavat järjestelyt sen varmistamiseksi, että tuensaaja noudattaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta sekä päätöksen (YUTP) 2021/509 62 artiklan 2 kohtaa, edellytyksenä avustustoimenpiteen mukaisen tuen antamiselle.
            
            
               2.   Edellä 1 kohdassa tarkoitettuihin järjestelyihin sisältyy määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 1 kohdassa tarkoitettuja velvoitteita.
            
         
         
            4 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanosta päätöksen (YUTP) 2021/509 ja rahastosta rahoitettavien tulojen ja menojen täytäntöönpanosta annettujen sääntöjen mukaisesti, noudattaen rahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Päätöksellä (YUTP) 2021/509 perustettu komitea määrittää tarkemmin avustustoimenpiteestä rahoitettavan tuen tyypin ja määrän ottaen huomioon Euroopan unionin sotilasesikunnan suosittamat prioriteetit Ukrainan asevoimien tarpeisiin vastaamiseksi.
            
            
               3.   Avustustoimenpiteiden hallinnoija raportoi täytäntöönpanevilta toimijoilta saamiensa tietojen perusteella päätöksellä (YUTP) 2021/509 perustetulle komitealle tarvikkeiden toimituksesta, mukaan lukien määrät, tyypit ja muut asiaankuuluvat tiedot jatkossa tapahtuvaa seurantaa ja valvontaa varten.
            
            
               4.   Edellä 1 artiklan 3 kohdassa tarkoitetun hankkeen teknisestä täytäntöönpanosta voivat vastata
               
                           a)
                        
                        
                           Belgian puolustusministeriö;
                        
                     
                           b)
                        
                        
                           Bulgarian puolustusministeriö;
                        
                     
                           c)
                        
                        
                           Kroatian puolustusministeriö;
                        
                     
                           d)
                        
                        
                           Kyproksen puolustusministeriö;
                        
                     
                           e)
                        
                        
                           Tšekin puolustusministeriö;
                        
                     
                           f)
                        
                        
                           Tanskan puolustusministeriö;
                        
                     
                           g)
                        
                        
                           Viron puolustusministeriön puolesta Viron puolustusinvestointikeskus (Estonian Centre for Defence Investments, ECDI);
                        
                     
                           h)
                        
                        
                           Suomen puolustusministeriö;
                        
                     
                           i)
                        
                        
                           Ranskan puolustusministeriö;
                        
                     
                           j)
                        
                        
                           Saksan puolustusministeriö;
                        
                     
                           k)
                        
                        
                           Kreikan puolustusministeriö;
                        
                     
                           l)
                        
                        
                           Unkarin puolustusministeriö;
                        
                     
                           m)
                        
                        
                           Italian puolustusministeriö;
                        
                     
                           n)
                        
                        
                           Latvian valtion puolustusalan logistiikka- ja hankintapalvelukeskus;
                        
                     
                           o)
                        
                        
                           Liettuan puolustusministeriö;
                        
                     
                           p)
                        
                        
                           Luxemburgin ulko- ja Eurooppa-ministeriön puolustusosasto;
                        
                     
                           q)
                        
                        
                           Alankomaiden puolustusministeriö;
                        
                     
                           r)
                        
                        
                           Puolan puolustusministeriö;
                        
                     
                           s)
                        
                        
                           Portugalin puolustusministeriö;
                        
                     
                           t)
                        
                        
                           Romanian puolustusministeriö;
                        
                     
                           u)
                        
                        
                           Slovakian tasavallan puolustusministeriö;
                        
                     
                           v)
                        
                        
                           Slovenian puolustusministeriö;
                        
                     
                           w)
                        
                        
                           Espanjan puolustusministeriö;
                        
                     
                           x)
                        
                        
                           Ruotsin puolustusministeriö / Ruotsin asevoimat.
                        
                     
         
         
            5 artikla
            Jäsenvaltioiden tuki
            Jäsenvaltioiden on sallittava puolustustarvikkeiden ja niiden mukana kulkevan henkilöstön kauttakulku alueidensa, myös ilmatilansa, läpi.
         
         
            6 artikla
            Seuranta, valvonta ja arviointi
            
               1.   Korkea edustaja varmistaa sen seurannan, että tuensaaja noudattaa 3 artiklan mukaisesti vahvistettuja velvoitteita. Tällaisen seurannan avulla saadaan tietoa 3 artiklan mukaisesti vahvistettujen velvoitteiden rikkomisen asiayhteydestä ja riskistä, mukaan lukien ihmisoikeuksia koskevan kansainvälisen oikeuden ja kansainvälisen humanitaarisen oikeuden loukkaukset avustustoimenpiteestä tuetuissa Ukrainan asevoimien yksiköissä.
            
            
               2.   Tarvikkeiden ja varusteiden toimituksenjälkeinen valvonta järjestetään noudattaen rahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevan yhdennettyä menetelmäkehystä.
            
         
         
            7 artikla
            Raportointi
            Korkea edustaja antaa täytäntöönpanokaudella poliittisten ja turvallisuusasioiden komitealle, jäljempänä ’PTK’, puolivuosittaiset selvitykset avustustoimenpiteen täytäntöönpanosta päätöksen (YUTP) 2021/509 63 artiklan mukaisesti.
         
         
            8 artikla
            Keskeyttäminen ja lopettaminen
            PTK voi päättää keskeyttää avustustoimenpiteen täytäntöönpanon kokonaan tai osittain päätöksen (YUTP) 2021/509 64 artiklan mukaisesti.
            PTK voi myös suosittaa, että neuvosto lopettaa avustustoimenpiteen.
         
         
            9 artikla
            Voimaantulo
            Tämä päätös tulee voimaan päivänä, jona se hyväksytään.
            Sitä sovelletaan 1 päivästä tammikuuta 2022.
         
         
            Tehty Brysselissä 28 päivänä helmikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  EUVL L 161, 29.5.2014, s. 3.
         
            (3)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).